Nariadenie (EÚ) č. 1214/2011 sa vzťahuje na prepravu eurovej hotovosti cestnou dopravou vzhľadom na to, že ide o najbežnejší (ak nie jediný) spôsob prepravy eurovej hotovosti v pohraničných regiónoch a jediný, v prípade ktorého sa zistila potreba súboru spoločných pravidiel o cezhraničnej CIT. Nariadenie sa nevzťahuje na leteckú ani vodnú dopravu. Z toho dôvodu sa nariadenie (EÚ) č. 1214/2011 vzťahuje v skutočnosti len na cezhraničnú prepravu medzi zúčastnenými členskými štátmi, ktoré majú pozemnú hranicu s iným zúčastneným členským štátom. V cezhraničnej preprave by cezhraničný rozmer mohol vzniknúť z jedného alebo viacerých z týchto troch prvkov: členský štát pôvodu spoločnosti CIT, hostiteľský členský štát (iný ako členský štát pôvodu), v ktorom spoločnosť CIT poskytuje prepravnú službu a/alebo tranzitný členský štát, cez ktorý vozidlo prechádza, aby sa dostalo do hostiteľského členského štátu alebo aby sa vrátilo do členského štátu pôvodu.

Zavedením eura sa zvýšila potreba cezhraničnej prepravy hotovosti cestnou dopravou v členských štátoch eurozóny. V rámci eurozóny by mali mať banky, maloobchodné reťazce a ostatné subjekty narábajúce pri svojej práci s hotovosťou možnosť uzavrieť zmluvu so spoločnosťami CIT, ktoré ponúkajú najlepšiu cenu a/alebo služby, a využívať hotovostné služby najbližšej pobočky národnej centrálnej banky alebo hotovostného centra CIT, aj keď sa nachádzajú v inom členskom štáte. Okrem toho, členské štáty, ktorých menou je euro („zúčastnené členské štáty“), si zabezpečili, alebo si budú možno chcieť zabezpečiť výrobu eurobankoviek a euromincí v zahraničí. Maloobchodníci a banky nachádzajúce sa v pohraničných oblastiach môžu chcieť získavať svoje zásoby od najbližšieho hotovostného centra, ktoré nemusí nevyhnutne byť v rovnakom členskom štáte. Zo samotného princípu jednotnej meny vyplýva sloboda pohybu hotovosti medzi zúčastnenými členskými štátmi.

Zainteresované strany nevideli pridanú hodnotu vo vydávaní skupinových licencií pre CIT. Komisia chápe, že tieto licencie by viedli k nedostatočnému dohľadu nad spoločnosťami CIT a ich nedostatočnej kontrole a skomplikovali by zavedené kontrolné opatrenia. Z toho dôvodu Komisia nepovažuje vydávanie skupinových licencií pre CIP za reálnu možnosť v blízkej budúcnosti.

Cezhraničnou licenciou CIT sa v rámci obmedzení stanovených v nariadení (EÚ) č. 1214/2011 udeľuje právo prepravovať eurobankovky a euromince cezhranične cestnou dopravou, ktorá sa vykonáva za denného svetla a len ak väčšina vyzdvihnutia alebo dodávky je v danom hostiteľskom členskom štáte a hodnota eurovej hotovosti je aspoň 80 % celkovej hodnoty hotovosti prepravovanej vo vozidle. Treba uviesť, že určité osobitné spôsoby prepravy sú výslovne vyňaté z rozsahu pôsobnosti nariadenia bez ohľadu na skutočnosť, že patria do vymedzenia pojmu cezhraničnej prepravy eurovej hotovosti cestnou dopravou, ako sú prepravy z bodu A do bodu B a z a do národných centrálnych bánk alebo výrobných prevádzok hotovosti.

Držitelia licencií CIT uviedli, že nezaznamenávajú problémy s uplatňovaním pravidiel odmeňovania podľa nariadenia (EÚ) č. 1214/2011.Podľa článku 24 nariadenia podliehajú cezhraničné prepravy CIT rovnakému mzdovému režimu ako (vnútroštátne) spoločnosti CIT vykonávajúce svoju činnosť v hostiteľskom členskom štáte, čím sa predchádza nespravodlivej hospodárskej súťaži a zároveň sa zabezpečujú práva zamestnancov bezpečnostnej služby CIT. Vzhľadom na to, že príslušné ustanovenia smernice 96/71/ES, na ktoré sa odkazuje v článku 24 nariadenia (EÚ) č. 1214/2011, sa nezmenili v čase od nadobudnutia účinnosti nariadenia do tejto revízie, Komisia nevidí potrebu navrhovať zmeny článku 24 nariadenia.

Dosiaľ vydalo licencie CIT celkovo osem zúčastnených členských štátov. V lehote jedného roka od nadobudnutia účinnosti nariadenia (EÚ) č. 1214/2011 bolo vydaných 11 licencií. Doteraz bolo vydaných 25 cezhraničných licencií CIT: Francúzsko (3), Nemecko (7), Taliansko (2), Holandsko (3), Rakúsko (1), Španielsko (2), Slovensko (2) a Slovinsko (5). Nemecko vydalo najväčší podiel licencií (28 %), za ním nasleduje Slovinsko (20 %), pričom spolu tvoria takmer polovicu všetkých licencií. V pohraničnej oblasti okolo Rakúska bolo vydaných 16 licencií, ktoré pokrývajú 5 hraníc zúčastnených členských štátov s rádiom menej ako 370 km. Zaujímavé je, že neexistujú licencie z Belgicka a Luxemburska, aj keď oba členské štáty patria do oblasti so šiestimi zemepisne koncentrovanými hranicami v rádiuse menej ako 250 km, majú vysokú hustotu obyvateľstva, veľkú koncentráciu podnikov a obklopuje ich jeden malý a dva veľké susedné zúčastnené členské štáty.

3.6.Kontroly dodržiavania pravidiel, možné sankcie a osobitné opatrenia zúčastnených členských štátov

Komisia nebola upovedomená o žiadnych problémoch, pokiaľ ide o skúšky dodržiavania pravidiel a náhodné inšpekcie, pričom je známe, že niektoré zúčastnené členské štáty nemajú informácie o tom, že sa na ich území skutočne uskutočňujú cezhraničné prepravy CIT. Okrem toho, Komisia nebola informovaná o žiadnych núdzových bezpečnostných opatreniach ani o uplatnení sankcií. Komisia považuje príslušné pravidlá uvedené v nariadení (EÚ) č. 1214/2011 za primerané.

4.Záver

4.1.Preskúmané body osobitne uvedené v článku 26

So zreteľom na body osobitného preskúmania stanovené v článku 26 nariadenia (EÚ) č. 1214/2011, možno dospieť k záveru, že: 1. v súčasnosti nie sú potrebné požiadavky na spoločnú odbornú prípravu na nosenie zbraní zamestnancami CIT vzhľadom na rozmanitosť vnútroštátnych pravidiel o nosení strelných zbraní, 2. článok 24 o odmeňovaní nie je potrebné zmeniť vzhľadom na navrhovanú revíziu smernice 97/71/ES, 3. systém, ktorý umožňuje skupinové vydávanie licencií, nie je potrebný, a 4. nedošlo k zásadnej technologickej zmene v oblasti ISZB, z ktorej by vyplývala revízia nariadenia (EÚ) č. 1214/2011. Komisia preto dosiaľ nepotrebovala použiť svoje právomoci na prijatie delegovaných aktov o ISZB, ani sa nevyskytli náznaky potreby delegovaných aktov týkajúcich sa iných ochranných prvkov, ako sú obrnenie vozidiel a nepriestrelné vesty.

4.2.Optimalizácia profesionálnej cezhraničnej prepravy eurovej hotovosti cestnou dopravou

Nariadenie (EÚ) č. 1214/2011 nadobudlo účinnosť 29. novembra 2012. Je potrebné, aby zúčastnené členské štáty zaviedli postupy na získanie lepšieho prehľadu o cezhraničnej preprave CIT, ktorá sa skutočne uskutočňuje na ich území. Zdá sa však, že skutočnosť, že pre územie 14 zúčastnených členských štátov bolo vydaných len 25 licencií, naznačuje, že nariadenie (EÚ) č. 1214/2011 nie je vykonávané vo svojom plnom potenciáli, a to najmä preto, že sa zdá, že v jednej zemepisne koncentrovanej pohraničnej oblasti charakterizovanej vysokou hustotou obyvateľstva, ako aj vysokou koncentráciou podnikov (Benelux a susediace krajiny) sa uskutočňuje veľmi málo cezhraničnej prepravy. Lepšie vykonávanie nariadenia s následným vyšším počtom cezhraničných licencií CIT a väčším výberom spoločností vykonávajúcich cezhraničné prepravy CIT by takisto uspokojilo možnú potrebu plánovania pre prípad nepredvídaných udalostí. Lepšie vykonávanie nariadenia CIT by sa dalo dosiahnuť zjednodušeným vymedzením cezhraničnej prepravy a uplatnením zásady členského štátu pôvodu na prepravné podmienky.

4.2.1.Lepšie vymedzenie cezhraničnej cestnej prepravy

Súčasné vymedzenie cezhraničnej prepravy (článok 1 písm. b) nariadenia (EÚ) č. 1214/2011) môže byť príčinou nízkeho počtu držiteľov licencií, pretože vylučuje potenciálne cezhraničné prepravy CIT.

V rámci vymedzenia musí byť dodržané pravidlo väčšiny, podľa ktorého sa väčšina dodaní/vyzdvihnutí eurovej hotovosti uskutočnených vozidlom CIT počas rovnakého dňa uskutoční na území hostiteľského členského štátu, aby boli splnené podmienky cezhraničnej prepravy CIT podľa nariadenia (EÚ) č. 1214/2011. Týmto sa menším spoločnostiam CIT, ktoré vykonávajú prepravy CIT najmä vo svojom členskom štáte pôvodu, bráni vo vstupe na cezhraničný trh CIT vzhľadom na to, že príležitostné (menšinové) prepravy CIT v hostiteľskom členskom štáte nespĺňajú podmienky pre cezhraničnú licenciu. To im bráni v odskúšaní zahraničného trhu a získaní nových zákazníkov.

Rovnaká úvaha sa vzťahuje na obmedzenie stanovené článkom 1 písm. b), podľa ktorého na splnenie podmienok pre licenciu nesmie hotovosť v inej mene ako euro prepravovaná vo vozidle CIT prekročiť 20 % celkovej hodnoty hotovosti prepravovanej v tom istom vozidle CIT.

4.2.2.Uplatňovanie prepravných podmienok

Ďalší návrh na lepšie využitie potenciálu cezhraničnej prepravy CIT by mohlo byť uplatňovanie zásady členského štátu pôvodu na prepravné podmienky. Niekoľko zainteresovaných strán navrhlo odkloniť sa od zásady hostiteľského členského štátu, pretože vyvára prekážky na trhu, ktoré podľa ich názoru nemožno odôvodniť bezpečnostnými dôvodmi. Spoločnosť CIT s licenciou vo svojom zúčastnenom členskom štáte pôvodu by potom bola schopná používať svoje vozidlo CIT na cezhraničnú prepravu CIT do hostiteľskej krajiny na základe jednej z prepravných podmienok stanovených v nariadení (EÚ) č. 1214/2011. Týmto prístupom by sa spoločnostiam CIT ušetrili zbytočné finančné investície (ako je modernizácia ISZB alebo diverzifikácia vozového parku CIT), ktoré by v súčasnosti museli vynaložiť, aby splnili prepravné podmienky hostiteľského členského štátu, ktoré nekorešpondujú s prepravnými podmienkami členského štátu pôvodu.

5.Odporúčania do budúcnosti

Preskúmanie vykonávania nariadenia (EÚ) č. 1214/2011 vedie k týmto odporúčaniam:

Zúčastnené členské štáty by mali zaviesť vhodné postupy na získanie lepšieho prehľadu o cezhraničnej preprave CIT, ktorá sa uskutočňuje na ich území. Zvýšila by sa tak kvalita údajov potrebných na pokračovanie diskusie o vykonávaní nariadenia (EÚ) č. 1214/2011 a o zvažovaných návrhoch možných legislatívnych zmien.

Mala by sa uskutočniť informačná kampaň zameraná na stranu dopytu po hotovosti (banky, supermarkety, maloobchodníci) a spoločnosti CIT, aby sa viac využili korešpondujúce prepravné podmienky, s cieľom prispieť k efektívnosti nariadenia (EÚ) č. 1214/2011 a prípadne zvýšiť počet licencií CIT.

Zúčastnené členské štáty by sa mali snažiť uplatniť širšiu škálu uplatniteľných prepravných podmienok stanovených nariadením (EÚ) č. 1214/2011 na svojom území, aby zvýšili potenciál cezhraničnej prepravy CIT podľa nariadenia v jeho súčasnej forme v prospech používateľov eurovej hotovosti.

Najneskôr do dátumu ďalšej revízie Komisia vykoná posúdenie vplyvu s cieľom nasledujúcich možných legislatívnych zlepšení nariadenia (EÚ) č. 1214/2011:

1.Primerané vymedzenie cezhraničnej prepravy zamerané na cezhraničný aspekt a spoločné pravidlá uplatňujúce sa v hostiteľskom členskom štáte a tranzitnom členskom štáte: